b'\n_START_ARTICLE_\nMojca Pe\xc5\xa1ec\n_START_SECTION_\n\xc5\xbdivljenje\n_START_PARAGRAPH_\nDiplomirala (1988) in magistrirala (2007) na Univerzi v Ljubljani, Fakulteta za dru\xc5\xbebene vede, smer obramboslovje._NEWLINE_Med slovensko osamosvojitveno vojno je delovala kot prostovoljka na Sekretariatu za SLO in DS v \xc5\xbdalcu. Oktobra 1991 se je zaposlila v takratni TO. Leta 1992 je delala v 1. bataljonu 82. brigade, nato pa je od leta 1992 do 1998 delovala v 8. Pokrajinskem \xc5\xa1tabu za TO Celje oziroma v poveljstvu Zahodno\xc5\xa1tajerske pokrajine na podro\xc4\x8dju usposabljanja poveljstev in enot._NEWLINE_Leta 1998 je opravila Marshall Centre Defence and Security College Executive Seminar, in do leta 2002 slu\xc5\xbebovala v General\xc5\xa1tabu Slovenske vojske kot na\xc4\x8delnica oddelka za usposabljanje; med letoma 2002 in 2003 je opravila General\xc5\xa1tabni program kopenske vojske ZDA (Fort Leavenworth, Kansas). Med letoma 2003 in 2004 je bila na\xc4\x8delnica \xc5\xa1taba 1. brigade._NEWLINE_Od januarja 2005 do decembra 2008 je opravljala dol\xc5\xbenost v oddelku za operativno eksperimentiranje v Natovem strate\xc5\xa1kem poveljstvu za transformacijo (NATO Supreme Allied Command Transformation), v Norfolku, Virginia, ZDA. Vodila je na\xc4\x8drtovanje in izvajanje eksperimentov na podro\xc4\x8dju voja\xc5\xa1ko-civilnega sodelovanja in na politi\xc4\x8dno-voja\xc5\xa1ki ravni. Kot direktorica Civil-military Fusion Centre (CFC) je vodila skupino mednarodnih voja\xc5\xa1kih in civilnih strokovnjakov, ki so razvili informacijski portal (Civil-Military Overview - CMO). Portal je od 2008-2013 kot prva tovrstna operativna zmogljivost podpiral celovit pristop mednarodne skupnosti pri re\xc5\xa1evanju kompleksnih kriz._NEWLINE_Od maja 2009 do junija 2010 je opravljala dol\xc5\xbenost na\xc4\x8delnice kabineta na\xc4\x8delnika General\xc5\xa1taba Slovenske vojske._NEWLINE_Kot prva slovenska \xc4\x8dastnica je zaklju\xc4\x8dila \xc5\xa1tudij na Nacionalni voja\xc5\xa1ki fakulteti v ZDA in pridobila naslov magistrica znanosti nacionalne varnostne strategije (2011)._NEWLINE_Od 2011 do 2013 je poveljevala \xc5\xa0oli za \xc4\x8dastnike._NEWLINE_Od julija 2013 opravlja dol\xc5\xbenost slovenske nacionalne predstavnice pri NATO poveljstvu za transformacijo (NATO SACT)v Norfolku, Virginia, ZDA._NEWLINE_Je so-avtorica Doktrine voja\xc5\xa1kega izobra\xc5\xbeevanja in usposabljanja (2013)._NEWLINE_Doktorirala na obramboslovju z disertacijo "NATO in celovit pristop pri re\xc5\xa1evanju kompleksnih kriz" (2015).'